《送程给事知越州》
宋代·黄履

浩然行思脱尘埃，画鹢横堤雁阵催。申伯此时南国去，次公何阵颍川来。

鉴湖清句秋多兴，魏阙丹心老不灰。勋业古来馀事耳，离亭含笑倒樽罍。

作者简介：（?—1101）宋邵武人，字安中。仁宗嘉祐二年进士。神宗时累迁御史中丞。哲宗即位，除翰林学士，以承蔡确、章惇风旨，排击正人，为言官论罪，出知越州，历徙五州三府。绍圣初，复召为御史中丞，上章言司马光变更新法为罪，极论吕大防、刘挚、梁焘垂帘时事，乞正典刑。拜尚书右丞。以论救邹浩，罢知亳州。徽宗立，复拜尚书右丞，寻罢。